《赠琴照》
宋代·晁说之

会稽城畔不见海，会稽城里海有声。
此海之声三尺桐，渺如渤澥含太清。
惜哉寂寥三十载，月出愁空不肯明。
邂逅彼孙曰冲照，燕坐之余秋色横。
摇手照乎休可已，悲风河水客心惊。
我少学此今白发，念昔知音冢草生。
亦复何人能子知，空问世身不得轻。
庭鹤待此朝入馔，子食有禁宁无情。

作者简介：晁说之（1059年—1129年），字以道、伯以，因慕司马光之为人，自号景迂生，济州钜野（今山东巨野）人。元丰五年（1082），进士及第，苏东坡称其自得之学，发挥《五经》，理致超然，以“文章典丽，可备著述”举荐。范祖禹亦以“博极群书”荐以朝廷，曾巩亦力荐。晁说之与晁补之、晁冲之、晁祯之都是当时有名的文学家。